钦定古今图书集成/理学汇编/经籍典/第090卷 > 《警学赞》前人
## 钦定古今图书集成/理学汇编/经籍典/第090卷 > 《警学赞》前人

读《易》之法，“先正其心。肃容端席，有翼其临。于卦于爻，
如筮斯得。假彼象辞，为我仪则。字从其训，句逆其情；
事因其理，意适其平。曰否曰臧，如目斯见；曰止曰行，
如足斯践。毋宽以略，毋密以穷；毋固而可，毋必而通。
平易从容，自表而里。及其贯之，万事一理。理定既实，
事来尚虚。用应始有，体该本无，稽实待虚。存体应用”，
执古御今，由静制动。洁净精微，是之谓《易》。“体之在我，
动有常吉。”往昔程氏，继周绍孔。奥旨宏纲，星陈极拱。
惟斯未启，以俟后人。小子狂简，敢述而申。